দিল্লিকাণ্ডের মূল অভিযুক্ত উমরের বাড়ি গুঁড়িয়ে দিল নিরাপত্তা বাহিনী

ওয়েব ডেস্ক: দিল্লি বিস্ফোরণের (Delhi Blast) মূল অভিযুক্ত উমর নবির (Dr. Umar Nabi) বিরুদ্ধে কড়া পদক্ষেপ নিল নিরাপত্তা বাহিনী। শুক্রবার ভোররাতে পুলওয়ামার (Pulwama) কইল গ্রামে উমরের বাড়িতে আইইডি বিস্ফোরণ ঘটিয়ে বাড়িটি গুঁড়িয়ে দেওয়া হয়। ইতিমধ্যেই উমরের পরিবারের তিন সদস্যকে গ্রেফতার করেছে জম্মু-কাশ্মীর পুলিশ। তদন্তের গতি বাড়াতেই উমরের বাড়ি ধ্বংসের সিদ্ধান্ত বলে জানিয়েছেন নিরাপত্তা আধিকারিকরা।

উমর নবি পেশায় একজন চিকিৎসক ছিলেন। পরিবার সূত্রে জানা গিয়েছে, বিস্ফোরণের সঙ্গে তাঁর নাম জড়ানোয় কার্যত দিশেহারা তাঁর আত্মীয়রা। উমরের বউদি বলেন, শুক্রবারই উমরের সঙ্গে কথা হয়েছিল তাঁদের। তিনি বলেন, “সামনে পরীক্ষা, তাই লাইব্রেরিতে পড়ছে বলেছিল। বইয়ের প্রতি প্রবল আগ্রহ ছিল ওর। বাড়িতেও পড়াশোনার পরিবেশ তৈরি করত। এমন ঘটনায় জড়াবে, তা কল্পনার বাইরে।”

আরও পড়ুন: নজরে আল ফালহা বিশ্ববিদ্যালয়! ১৭ নম্বর বিল্ডিং ১৩ নম্বর রুমে কী কী হয়?

পরিবারের দাবি, দারিদ্রতার সঙ্গে লড়াই করেই বড় হয়েছে উমর। মায়ের কঠোর পরিশ্রম আর উমরের পড়াশোনাই ছিল পরিবারের ভবিষ্যতের ভরসা। সেই ছেলেই নাশকতার সঙ্গে জড়ানোয় হতাশ ও স্তম্ভিত তাঁরা।

এদিকে শুধু উমর নবি নন, উপত্যকার আরও বহু চিকিৎসক নাশকতামূলক কাজের সঙ্গে যুক্ত বলে সন্দেহ করছে পুলিশ। গত চার দিনে আটজন চিকিৎসককে গ্রেফতার করা হয়েছে। আল ফালাহ বিশ্ববিদ্যালয়ের কয়েকজন চিকিৎসকও রয়েছেন এই চক্রের মূল নেপথ্যে বলে দাবি।

জম্মু-কাশ্মীর (Jammu & Kashmir) পুলিশের ভাষায় এটি একটি ‘হোয়াইট কলার টেরর ইকোসিস্টেম’, যেখানে শিক্ষিত, পেশাদার ব্যক্তিদের মাধ্যমে ছড়িয়ে পড়ছে সন্ত্রাসের জাল। তাই পুলওয়ামা-সহ উপত্যকার একাধিক এলাকায় ব্যাপক তল্লাশি অভিযান চালানো হচ্ছে।

দেখুন আরও খবর: